## Naredba o poduzimanju mjera za sprječavanje širenja i suzbijanje zlatne krumpirove cistolike nematode - Globodera rostochiensis Woll. i blijedožute krumpirove cistolike nematode - Globodera pallida St

### NN 122/2007 (28.11.2007.), Naredba o poduzimanju mjera za sprječavanje širenja i suzbijanje zlatne krumpirove cistolike nematode - Globodera rostochiensis Woll. i blijedožute krumpirove cistolike nematode - Globodera pallida St

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3538**

Na temelju članka 10. stavka 4., članka 11. stavka 5. i članka 14. stavka 4., a
u svezi s člankom 50. Zakona o biljnom zdravstvu (»Narodne novine«, br. 75/05),
ministar poljoprivrede, šumarstva i vodnoga gospodarstva donosi

## NAREDBU

### O PODUZIMANJU MJERA ZA SPRJEČAVANJE ŠIRENJA I SUZBIJANJE ZLATNE KRUMPIROVE CISTOLIKE NEMATODE – *Globodera rostochiensis* Woll. *I* BLIJEDOŽUTE KRUMPIROVE CISTOLIKE NEMATODE – *Globodera pallida* Stone

*Predmet*
Članak 1.

Ovom se Naredbom propisuju mjere koje se poduzimaju za sprječavanje širenja i
suzbijanje zlatne krumpirove cistolike nematode – *Globodera rostochiensis* Woll.
i blijedožute krumpirove cistolike nematode *Globodera pallida* Stone (u daljnjem
tekstu: krumpirove cistolike nematode).

*Poseban nadzor*
Članak 2.

Radi utvrđivanja prisutnosti i proširenosti krumpirovih cistolikih nematoda,
provodi se poseban nadzor u skladu s godišnjim programom iz članka 14. stavka 2.
Zakona o biljnom zdravstvu.

*Proizvodnja sjemenskog krumpira*
Članak 3.

Proizvodnja sjemenskog krumpira dopuštena je samo na parcelama na kojima
službenim istraživanjem nije utvrđena prisutnost krumpirovih cistolikih nematoda.

*Izvješćivanje*
Članak 4.

Ako posjednik bilja, biljnih proizvoda i drugih nadziranih predmeta ili bilo
koja druga osoba uoči simptome zaraze ili posumnja na pojavu krumpirovih
cistolikih nematoda, obvezan je o tome odmah izvijestiti nadležnog
fitosanitarnog inspektora, koji o tome odmah izvješćuje nadležnu upravu
Ministarstva poljoprivrede šumarstva i vodnoga gospodarstva (u daljnjem tekstu:
Ministarstvo).

*Utvrđivanje zaraze*
Članak 5.

(1) U slučaju sumnje na zarazu krumpirovim cistolikim nematodama, fitosanitarni
će inspektor uzeti službene uzorke tla i bilja te ih poslati na laboratorijsku
analizu Zavodu za zaštitu bilja u poljoprivredi i šumarstvu Republike Hrvatske.
(2) Zaraza krumpirovim cistolikim nematodama utvrđuje se metodama koje
preporučuju Europska i mediteranska organizacija za zaštitu bilja (EPPO) ili
Europska unija, te drugim međunarodno priznatim metodama.

*Postupak u slučaju zaraze*
Članak 6.

(1) Kad se laboratorijskom analizom uzoraka tla ili bilja utvrdi zaraza
krumpirovim cistolikim nematodama, fitosanitarni će inspek­tor parcelu s koje
uzorak potječe označiti kao zaraženu i odrediti jednu ili više mjera iz članka
7. ove Naredbe.
(2) Parcela se razumijeva zaraženom ako je i na samo jednoj biljci s te parcele
analizom utvrđena prisutnost krumpirovih cistolikih nematoda.

*Mjere u slučaju zaraze*
Članak 7.

(1) Na zaraženim parcelama fitosanitarni će inspektor:
1. zabraniti uzgoj krumpira,
2. zabraniti uzgoj svih biljaka namijenjenih presađivanju, kao i njihovo
spremanje na tim parcelama.
(2) Iznimno od stavka 1. točke 1. ovoga članka, fitosanitarni će inspektor
dopustiti uzgoj merkantilnog krumpira i to pod uvjetom:
1. da su sorte koje se sade otporne na one patotipove krumpirovih cistolikih
nematoda koji su utvrđeni na zaraženim parcelama, ili
2. da se gomolji iskopaju prije sazrijevanja cisti nematoda, ili
3. da je tlo prije sadnje bilo dezinficirano na odgovarajući način.
(3) Fitosanitarni inspektor može narediti i druge mjere, kad je to neophodno za
suzbijanje i sprječavanje širenja krumpirovih cistolikih nematoda.

*Zaraženi krumpir*
Članak 8.

Krumpir za koji je utvrđeno da je zaražen krumpirovim cistolikim nematodama ne
smije se stavljati na tržište niti upotrijebiti kao sjemenski krumpir.

*Otpornost sorata*
Članak 9.

(1) Otpornost sorata krumpira na pojedine patotipove krumpirovih cistolikih
nematoda utvrđuje se metodama koje preporučuju Europska i mediteranska
organizacija za zaštitu bilja (EPPO) ili Europska unija, ili drugim međunarodno
priznatim metodama.
(2) Razumijeva se da je sorta krumpira otporna na određeni patotip krumpirove
cistolike nematode ako se uzgojem te sorte utvrdi prirodno godišnje smanjenje
populacije tog patotipa.
(3) Kad je otpornost sorata krumpira na pojedine patotipove krumpirovih
cistolikih nematoda dokazana u drugoj zemlji, priznaju se rezultati testiranja
provedenih u toj zemlji, ako nisu u suprotnosti sa stavkom 1. ovoga članka.
(4) Popis sorata krumpira priznatih u Republici Hrvatskoj za koje je dokazano da
su otporne na krumpirove cistolike nematode, Ministarstvo objavljuje u »Narodnim
novinama«.

*Ukidanje mjera*
Članak 10.

Mjere iz članka 7. ove Naredbe ukidaju se jedino u slučaju kad se metodama iz
članka 5. stavka 2. ove Naredbe utvrdi da krumpirove cistolike nematode nisu
više prisutne na zaraženoj parceli.

*Zabrana uzgoja krumpirovih cistolikih nematoda*
Članak 11.

Zabranjen je uzgoj krumpirovih cistolikih nematoda.

*Iznimke od propisanih mjera*
Članak 12.

Ministarstvo može dopustiti iznimke od mjera propisanih u članku 7. stavku 1.,
članku 8. i 11. ove Naredbe, za pokusne i znanstvene svrhe ili za potrebe sortne
selekcije, pod uvjetom da se time ne narušava nadzor nad krumpirovim cistolikim
nematodama i da nema opasnosti od njihova širenja.

*Prestanak važnosti*
Članak 13.

Stupanjem na snagu ove Naredbe, prestaje važiti Naredba o poduzimanju mjera za
sprječavanje širenja i suzbijanje zlatne krumpirove cistolike nematode –
*Globodera rostochiensis* Woll. i blijedožute krumpirove cistolike nematode –
*Globodera pallida* Stone (»Narodne novine«, br. 82/06).

*Stupanje na snagu*
Članak 14.

Ova Naredba stupa na snagu osmoga dana od dana objave u »Narodnim novinama«.

Klasa: 011-02/07-01/111
Urbroj: 525-01-07-1
Zagreb, 12. studenoga 2006.

Ministar
poljoprivrede, šumarstva
i vodnoga gospodarstva
**Petar Čobanković**, v. r.

Naredba, NN 122/2007-3538
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)